**Informatīvais ziņojums**

**par papildu finansējumu valsts un valsts nozīmes meliorācijas sistēmu**

**ekspluatācijai un uzturēšanai**

Atbilstoši 2017. gada 5. oktobrī parakstītās Ministru kabineta un Latvijas Pašvaldību savienības 2018. gada vienošanās un domstarpību protokola I daļas 3. punktam nepieciešams būtiski palielināt valsts budžeta programmas 26.00.00 “Zemes resursu ilgtspējības saglabāšana” finansējumu, lai kompleksi risinātu valsts un valsts nozīmes meliorācijas infrastruktūras sakārtošanu, kā arī izstrādāt valsts investīciju programmu pašvaldību un pašvaldību nozīmes koplietošanas meliorācijas sistēmu, ūdenssaimniecības vai ceļu posmu sakārtošanai, lai nodrošinātu ūdens noteci un mazinātu plūdu un palu risku visā Latvijas teritorijā.

Pamatojoties uz Krīzes vadības padomes 2017. gada 14. novembra ārkārtas sēdes protokola (prot. Nr. 4, 1.§) 5.3. apakšpunktu, kā arī ņemot vērā 2017. gada rudens lietavu un plūdu izraisītās sekas visā Latvijas teritorijā, Zemkopības ministrijai tika uzdots sagatavot un iesniegt Ministru kabinetā priekšlikumus par valsts nozīmes meliorācijas sistēmas ekspluatācijai un uzturēšanai nepieciešamā finansējuma iekļaušanu likumprojektā “Par vidēja termiņa budžeta ietvaru 2019., 2020. un 2021. gadam” un likumprojektā “Par valsts budžetu 2019. gadam”.

Ziņojums izskatīts 2018.gada 21.maija Ministru kabineta komitejā (prot. Nr.18 2.$§), $un informatīvo ziņojumu pēc precizētā Ministru kabineta sēdes protokollēmuma projekta saņemšanas bija plānots izskatīt Ministru kabineta sēdē.

Zemkopības ministrija precizēto informatīvo ziņojumu un precizēto protokollēmumu izskatīšanai Ministru kabineta sēdē iesniedza Valsts kancelejā 2018.gada 22.jūnijā (dok. Nr. 3.3-1e/1495/2018).

Saskaņā ar 2019.gada 25.februāra Ministru prezidenta A. K. Kariņa rezolūciju Nr. 90/TA-844/5780 (2018.) Zemkopības ministrijai dots uzdevums iesniegt Valsts kancelejā informatīvo ziņojumu izskatīšanai Ministru kabineta sēdē. Informatīvā ziņojuma mērķis ir informēt par finanšu situāciju valsts un valsts nozīmes meliorācijas sistēmu pārvaldības jomā un sniegt priekšlikumus situācijas uzlabošanai.

1. **Situācijas apraksts**

Saskaņā ar Meliorācijas likuma 1.pantu meliorācijas sistēmas pēc to ekspluatācijas un uzturēšanas tiek iedalītas valsts un valsts nozīmes, pašvaldības un pašvaldības nozīmes koplietošanas, koplietošanas, kā arī viena īpašuma meliorācijas sistēmās.

Atbilstoši Meliorācijas likuma 1.panta 2.punktam meliorācijas sistēma ir specializētu būvju un ierīču kopumu zemes ūdens režīma regulēšanai.

Likumdevējs Meliorācijas likuma 3.pantā ir noteicis meliorācijas sistēmu īpašniekiem meliorācijas sistēmu uzturēšanas pienākumu – meliorācijas sistēmu uzraudzības un kopšanas darbus, kas ļauj saglabāt šīs sistēmas un uzturēt tādā stāvoklī, lai to darbība nodrošinātu zemes ilgtspējīgu izmantošanu, nepasliktinot citu zemes īpašnieku vai tiesisko valdītāju zemes izmantošanas iespējas un meliorācijas sistēmas darbību.

Ministru kabineta 2010. gada 3. augusta noteikumos Nr. 714 “Meliorācijas sistēmas ekspluatācijas un uzturēšanas noteikumi” noteiktas obligātās prasības, kas jāievēro katram meliorācijas sistēmas īpašniekam un tiesiskajam valdītājam meliorācijas sistēmu funkcionalitātes nodrošināšanai.

No Publiskas personas finanšu līdzekļu un mantas izšķērdēšanas novēršanas likuma 6.2 panta izriet pienākums valsts un valsts nozīmes meliorācijas sistēmu pārvaldītājam nodrošināt nekustamā īpašuma ekspluatāciju un uzturēšanu (fizisku saglabāšanu visā tā ekspluatācijas laikā) atbilstoši normatīvo aktu prasībām un veicināt tā uzlabošanu.

Latvijā ir meliorēta gandrīz trešdaļa jeb 2,4 miljoni ha visas valsts teritorijas, tostarp aptuveni 1,6 miljoni ha lauksaimniecībā izmantojamās zemes un vairāk nekā 0,8 miljoni ha meža zemes.

**1.1. Valsts un valsts nozīmes meliorācijas sistēmu pārvaldība**

Meliorācijas kadastrā kā valsts vai valsts nozīmes meliorācijas sistēmas reģistrēti šādi objekti:

|  |  |  |
| --- | --- | --- |
| Nr.p.k. | **Objekts** | **Rādītājs** |
|  | Valsts nozīmes ūdensnotekas | 13,7 tūkst. km |
|  | Valsts aizsargdambji un hidrotehniskās būves:• aizsargdambji• polderu sūkņu stacijas | 423,9 km (no tiem 8,4 km Rīgas HES)40 gab. (8 no tām Rīgas HES) |
|  | Hidrometriskie posteņi  | 56 gab. |

Atbilstoši Meliorācijas likumā noteiktajam kopš 2008. gada valsts deleģētās funkcijas  – veikt valsts meliorācijas sistēmu un valsts nozīmes meliorācijas sistēmu būvniecību, uzturēšanu un ekspluatāciju, uzturēt Melioratīvās hidrometrijas hidrometriskos posteņus, veikt tajos sistemātiskus novērojumus, mērījumus un aprēķinus, nodrošināt hidrometrijas datu pieejamību sabiedrībai, uzturēt un aktualizēt Meliorācijas kadastra datus, izdot tehniskos noteikumus darbībām meliorētajās zemēs un ekspluatācijas aizsargjoslās ap meliorācijas būvēm un ierīcēm – ir uzticētas valsts sabiedrībai ar ierobežotu atbildību “Zemkopības ministrijas nekustamie īpašumi”.

Ar Ministru kabineta 2008. gada 13. jūnija rīkojumu Nr. 328 „Par valsts meliorācijas sistēmu un valsts nozīmes meliorācijas sistēmu nodošanu valsts sabiedrības ar ierobežotu atbildību „Zemkopības ministrijas nekustamie īpašumi” valdījumā” valsts meliorācijas sistēmas un valsts nozīmes meliorācijas sistēmas, tostarp polderu sūkņu stacijas, kā arī tehnoloģiskās iekārtas un tehniskie projekti ir nodoti valsts sabiedrības ar ierobežotu atbildību „Zemkopības ministrijas nekustamie īpašumi” valdījumā. Valsts meliorācijas sistēmu un valsts nozīmes meliorācijas sistēmu sarakstu apstiprina un aktualizē zemkopības ministrs atbilstoši normatīvajiem aktiem par meliorācijas kadastru.

Kopš 2009. gada valsts sabiedrība ar ierobežotu atbildību „Zemkopības ministrijas nekustamie īpašumi” nodrošina arī Rīgas hidroelektrostacijas ūdenskrātuves inženieraizsardzības būvju (sūkņu staciju, aizsargdambju un dziļās drenāžas) ekspluatācijas un uzturēšanas darbus.

Kopš 2008. gada ir atjaunots vairāk nekā 230 meliorācijas objektu, kuri pieder valstij vai kuriem piešķirts valsts nozīmes meliorācijas sistēmas statuss (valsts nozīmes ūdensnotekas, aizsargdambji, dambji, sūkņu stacijas). Atjaunoto meliorācijas objektu skaits ar katru gadu palielinās.

2017. gadā ar Eiropas Lauksaimniecības fonda lauku attīstībai (turpmāk – ELFLA) atbalstu 2014.–2020. gada plānošanas periodam, novirzot ieguldījumus lauksaimniecības un mežsaimniecības infrastruktūras attīstībā, īstenoti 38 meliorācijas projekti, veicot būvdarbus 296 km garumā. 2018. gadā ekspluatācijā nodoti 53 projekti, kopējais garums – 478,26 km.

Ar Eiropas Reģionālās attīstības fonda (turpmāk – ERAF) atbalstu, 2014.–2020. gada plānošanas periodā īstenojot pasākuma “Samazināt plūdu riskus lauku teritorijās” plānotos darbus – valstij piederošu hidrotehnisko būvju atjaunošanu un pārbūvi, kā arī valsts nozīmes ūdensnoteku atjaunošanu, 2018. gadā tika pabeigta sešu būvju (polderu sūkņu staciju, aizsargdambju, ūdensnoteku) pārbūve un atjaunošana, bet 2019. gadā līdz gada beigām plānots nodot ekspluatācijā 10 būvju.

Kopumā ERAF atbalsta pasākumam “Samazināt plūdu riskus lauku teritorijās” 2014.–2020. gadā Latvijā paredzēti 43,4 miljoni *euro*.

Līdz šim būvdarbi īstenoti kopumā par 12,4 miljoniem *euro*. Īstenojot apstiprinātos projektus, plūdu risks samazināts ap 28 600 hektāru kopplatībā, reģionos no plūdiem pasargājot vairāk nekā 6350 iedzīvotāju, tostarp viņiem piederošās būves, saimniecības un tehniku, kā arī lauksaimniecības un meža zemi.

**1.2. Laikapstākļu ietekme**

Latvijas ģeogrāfiskajos apstākļos, kad nokrišņu daudzums, kā arī plūdu, palu biežums palielinās, zemes un vides resursu ilgtspējas nodrošināšanā lauksaimniecības, mežsaimniecības un tautsaimniecības infrastruktūras objektu saglabāšanai, izmantošanai un palielināšanai un kvalitatīvas cilvēka dzīves vides un iedzīvotāju civilās drošības nodrošināšanā meliorācija kļūst arvien nozīmīgāka,īpaši ņemot vērā pēdējo gadu intensīvos nokrišņus, piemēram, kad ilgstošas lietusgāzes un plūdi 2017. gada otrajā pusgadā nodarīja ievērojamu kaitējumu tautsaimniecībai, infrastruktūrai un cilvēku dzīves videi kopumā.

Klimata pārmaiņu sekas atbilstoši atspoguļojas Latvijas Vides, ģeoloģijas un meteoroloģijas centra datos[[1]](#footnote-2).

|  |  |  |  |  |
| --- | --- | --- | --- | --- |
|  | Mēnesis 2017. gadā | Nokrišņu daudzums mēnesī(mm) | Mēneša norma (mm) | % virs mēneša normas |
| 1. | Augusts | 92,7 | 77,1 | 20% |
| 2. | Septembris | 129,4 | 66,3 | 95% |
| 3. | Oktobris | 114,3 | 72,2 | 58% |
| 4. | Novembris | 69,7 | 61,2 | 13% |
| 5. | Kopāseptembris–novembris | 313,4 | 199,7 | 57% |

Kopējais nokrišņu daudzums Latvijā 2017. gada augustā bija 92,7 mm, kas ir 20 % virs mēneša normas (77,1 mm). Visvairāk nokrišņu (237,4 mm) bija Rēzeknē, kur 24. augustā nolija 123,1 mm, kas ir šīs novērojumu stacijas jauns vienas diennakts maksimālā nokrišņu daudzuma rekords.

Kopējais nokrišņu daudzums Latvijā 2017. gada septembrī bija 129,4 mm, kas ir 95 % virs mēneša normas (66,3 mm). Septembrī visās novērojumu stacijās nokrišņu daudzums pārsniedza mēneša normu, un tas kļuva par trešo mitrāko septembri novērojumu vēsturē (kopš 1924. gada), atpaliekot tikai no 1950. gada (136,1 mm) un 1978. gada (135,4 mm) septembra. Svarīgi pieminēt, ka septembra un augusta lietavu ietekmē trīs mēnešus pirms 2017. gada beigām četrās novērojumu stacijās (Daugavpilī, Lubānā, Rēzeknē un Sīļos) kopējais nokrišņu daudzums bija pārsniedzis gada normu. Savukārt Alūksnē un Zosēnos tas bija tikai dažus procentus mazāks nekā gada norma.

Kopējais nokrišņu daudzums Latvijā oktobrī bija 114,3 mm, kas ir 58 % virs mēneša normas (72,2 mm).

Kopējais nokrišņu daudzums Latvijā novembrī bija 69,7 mm, kas ir 13 % virs mēneša normas (61,7 mm). 2017. gada rudenī (septembrī–novembrī) kopējais nokrišņu daudzums vidēji Latvijā bija 313,4 mm.

Pastiprināto nokrišņu dēļ Ministru kabinets vairākos novados izsludināja ārkārtas situāciju lauksaimniecības jomā. Postījumi skāra ne vien lauksaimniecības sektoru, bet arī valsts un valsts nozīmes meliorācijas sistēmas, transporta infrastruktūru, dzīvojamās mājas un dzeramā ūdens kvalitāti.

Latvijas ģeogrāfiskajos apstākļos, kad nokrišņi, plūdi un pali spēj ietekmēt publisko infrastruktūru, meliorācijas jomai ir liela, dažkārt pat izšķiroša nozīme. Ar Ministru kabineta 2011. gada 9. augusta rīkojumu Nr. 369 “Par Valsts civilās aizsardzības plānu” apstiprinātajā Valsts civilās aizsardzības plānā plūdi un lietusgāzes, kas tieši saistīti ar meliorācijas sistēmu darbību un to funkcionēšanas efektivitāti, minēti kā iespējamie nacionālās civilās aizsardzības apdraudējuma veidi. Valsts civilās aizsardzības plāna 9. punktā teikts, ka nokrišņu daudzums 50 mm un vairāk 12 stundu vai īsākā laikā var izraisīt ūdens līmeņa celšanos upēs, applūdinot zemākās vietas, māju pagrabus u.c. Savukārt Valsts civilās aizsardzības plāna 11. punktā minēts, ka plūdi ir saistīti arī ar tādu infekcijas slimību uzliesmojumu risku kā zarnu infekcijas, hepatīts A, leptospiroze, enterovīrusu infekcijas un citas, kas apdraud iedzīvotāju dzīvību un veselību.

Būtiski ir minēt Saeimas 2015. gada 26. novembrī apstiprināto Nacionālās drošības koncepciju[[2]](#footnote-3). Tajā teikts, ka valstiskā līmenī ir jādarbojas pie dzelzceļa un ceļu infrastruktūras attīstības. Latvijas ekonomisko vidi raksturo tādi svarīgi ekonomikas stabilitāti un izaugsmi ietekmējoši faktori kā ierobežota pieeja izejmateriāliem un būtiskiem ražošanas elementiem, tā atspoguļojot Latvijas ekonomiskās vides ievainojamību. Tādēļ ir nepieciešams ilgtermiņa darbs, lai parādītu sasaisti arī ar valsts spēju publiskajā infrastruktūrā ieguldīt lielākus līdzekļus.

Vides aizsardzības un reģionālās attīstības ministrijas pārziņā esošās valsts sabiedrības ar ierobežotu atbildību "Latvijas Vides, ģeoloģijas un meteoroloģijas centrs" (turpmāk – Latvijas Vides, ģeoloģijas un meteoroloģijas centrs) 2017. gadā sagatavotajā ziņojumā “Klimata pārmaiņu scenāriji Latvijai”[[3]](#footnote-4) uzsvērts, ka būtisks ir ne vien kopējais nokrišņu daudzums kādā periodā un tā vidējās vērtības atšķirības no normas, bet arī tā sadalījums gada laikā, pa teritorijām, nokrišņu intensitāte un daudzuma attiecība pret iztvaikošanu. Savukārt nokrišņu izraisītu plūdu risku palielina vai samazina zemes apaugums, zemes lietojuma veids, augsnes struktūra u.c. faktori, tāpēc valsts un valsts nozīmes meliorācijas sistēmu ekspluatācijā un uzturēšanā valsts sabiedrība ar ierobežotu atbildību „Zemkopības ministrijas nekustamie īpašumi” seko līdzi gan laikapstākļu prognozēm, gan Latvijas Vides, ģeoloģijas un meteoroloģijas centra izstrādātajiem nākotnes klimata scenārijiem, gan ar vides aizsardzības un reģionālās attīstības ministra 2015. gada 22. decembra rīkojumu Nr. 378 apstiprinātajos plūdu riska pārvaldības plānos 2016.–2021. gadam upju baseinu apgabaliem norādītajām un aprakstītajām plūdu riska teritorijām, kā arī darbojas pie preventīvo un gatavības pasākumu plānu izstrādes plūdu un palu draudu gadījumā.

Saskaņā ar Ministru kabineta 2009. gada 24. novembra noteikumiem Nr. 1354 “Noteikumi par sākotnējo plūdu riska novērtējumu, plūdu kartēm un plūdu riska pārvaldības plānu” potenciālo plūdu postījumu vietu kartes un plūdu riska kartes gatavo Latvijas Vides, ģeoloģijas un meteoroloģijas centrs. Ar Vides aizsardzības un reģionālās attīstības ministrijas 2019.gada 6.marta rīkojumu Nr.1-2/35 apstiprināts “Sākotnējais plūdu risku novērtējums 2019.–2024.gadam”.

Kopumā Latvijā uzskaitītas applūstošās platības vairāk nekā 2000 kvadrātkilometru platībā, kas veido 3,4% no valsts teritorijas. Applūstošajās teritorijās atrodas lauksaimniecības zemes, apdzīvotas vietas ar salīdzinoši lielu iedzīvotāju un infrastruktūras blīvumu, nozīmīgas hidrotehniskās būves, piemērām, Daugavas hidroelektrostacijas (HES) kaskāde un citi. Tādējādi Latvijā kopumā apzinātas 30 nacionālas nozīmes plūdu riska teritorijas. (Skatīt tīmekļvietnē https://www.meteo.lv/fs/CKFinderJava/userfiles/files/Vide/Udens/Ud\_apsaimn/UBA%20plani/Sakotnejais\_pludu\_riska\_NOVERTEJUMS.pdf)

Plūdu risks ir plūdu iestāšanās varbūtība kopā ar to nelabvēlīgo ietekmi uz cilvēku veselību, vidi, kultūras mantojumu un saimniecisko darbību. Plūdu riska pārvaldības plāni 2016.–2021. gadam ir pieejami Latvijas Vides, ģeoloģijas un meteoroloģijas centra tīmekļvietnē [https://www.meteo.lv/lapas/vide/udens/udens-apsaimniekosana-/upju-baseinu -apgabalu-apsaimniekosanas-plani-/upju-baseinu-apgabalu-apsaimniekosanas -plani?&id=1107&nid=424](https://www.meteo.lv/lapas/vide/udens/udens-apsaimniekosana-/upju-baseinu%20-apgabalu-apsaimniekosanas-plani-/upju-baseinu-apgabalu-apsaimniekosanas%20-plani?&id=1107&nid=424). (Daugavas upju baseinu apgabala plūdu riska pārvaldības plāns ir apstiprināts ar vides aizsardzības un reģionālās attīstības ministra 2015. gada 17. novembra rīkojumu Nr. 335, bet Gaujas, Lielupes un Ventas upju baseinu apgabalu plūdu riska pārvaldības plāni − ar vides aizsardzības un reģionālās attīstības ministra 2015. gada 22. decembra rīkojumu Nr. 378.)

**2. Investīcijas valsts un valsts nozīmes meliorācijas sistēmu uzturēšanai**

**2.1. Valsts budžets**

Valsts un valsts nozīmes meliorācijas sistēmu ekspluatācijai un uzturēšanai, meliorācijas kadastra ieviešanai un uzturēšanai, melioratīvo hidrometrisko posteņu uzturēšanai un modernizācijai, melioratīvās tehniskās dokumentācijas glabāšanai 2017. gadā no valsts budžeta apakšprogrammai 26.02.00. “Meliorācijas kadastra uzturēšana, valsts meliorācijas sistēmu un valsts nozīmes meliorācijas sistēmu ekspluatācija un uzturēšana” tika atvēlēti 3,15 miljoni *euro* un 2018. gadā – 3,07 miljoni *euro*. No valsts budžeta līdzekļiem piešķirtā finansējuma apmērs ir pietiekams tikai daļējai valsts un valsts nozīmes meliorācijas sistēmu uzturēšanai.

2017. un 2018. gadā apakšprogrammas 26.03.00 „Ikgadējie maksājumi par Daugavas kaskādes HES zemes resursiem nodarīto kaitējumu kompensēšanu” īstenošanai piešķirti 0,75 miljoni *euro* katru gadu*.*

Papildus no valsts budžeta programmas 02.00.00 „Līdzekļi neparedzētiem gadījumiem” 2017. gada otrajā pusgadā intensīvu nokrišņu izraisītu valsts meliorācijas sistēmu un hidrotehnisko būvju avāriju seku novēršanai ar Ministru kabineta 2017. gada 17. oktobra rīkojumu Nr. 576 “Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"” un Ministru kabineta 2017. gada 17. oktobra rīkojumu Nr. 577 “Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"” tika piešķirts finansējums 729,4 tūkstošu *euro* apmērā.

Pamatojoties uz Ministru kabineta 2017. gada 19. septembra rīkojumu Nr. 512 “Par apropriācijas pārdali”, lai novērstu lauksaimniecības zemju un apbūves zemes applūšanas risku un nodrošinātu valsts nozīmes ūdensnoteku un aizsargdambju uzturēšanu, veikta apropriācijas pārdale uz budžeta apakšprogrammu 26.02.00 "Meliorācijas kadastra uzturēšana, valsts meliorācijas sistēmu un valsts nozīmes meliorācijas sistēmu ekspluatācija un uzturēšana" 182 tūkstošu *euro* apmērā.

Meliorācijas likumā deleģēto valsts funkciju izpildes sasniegtie rādītāji 2017. gadā atspoguļoti 1. pielikumā, 2018. gadā sasniedzamie rādītāji atspoguļoti 2. pielikumā, bet laika posmā no 2019. līdz 2022. gadam sasniedzamie finanšu un rezultatīvie rādītāji atspoguļoti 3., 4.,5. un 6. pielikumā.

**2.2. Eiropas Savienības investīciju fondi**

Eiropas Savienības fondu finansējums meliorācijas infrastruktūras pārbūvei vai atjaunošanai pieejams divās programmās:

1. Eiropas Savienības Eiropas reģionālās attīstības fonda 2014.–2020. gadam darbības programmas “Izaugsme un nodarbinātība” prioritārā virziena “Vides aizsardzība un resursu izmantošanas efektivitāte” 5.1.2. specifiskajam atbalsta mērķim “Samazināt plūdu riskus lauku teritorijās” – līdz 43 miljoniem *euro*;
2. Eiropas Savienības Eiropas Lauksaimniecības fonda lauku attīstībai Latvijas Lauku attīstības programmas 2014.–2020. gadam pasākuma 4. “Ieguldījumi materiālajos aktīvos” 4.3. apakšpasākumā “Atbalsts ieguldījumiem lauksaimniecības un mežsaimniecības infrastruktūras attīstībā” – līdz 36 miljoniem *euro.*

Ministru kabineta 2014. gada 30. septembra noteikumu Nr. Nr.600 “Kārtība, kādā piešķir valsts un Eiropas Savienības atbalstu atklātu projektu konkursu veidā pasākumam “Ieguldījumi materiālajos aktīvos”” 4.3. apakšpasākumā “Atbalsts ieguldījumiem lauksaimniecības un mežsaimniecības infrastruktūras attīstībā” 32. punktā minēti pretendenti finansējuma saņemšanai:

* lauku saimniecība, kas plāno īstenot projektu lauksaimniecības vai meža zemē;
* pašvaldība (arī pašvaldības kapitālsabiedrība), kas veiks pašvaldības īpašumā esošu meliorācijas sistēmu un hidrotehnisko būvju pārbūvi vai atjaunošanu lauksaimniecības vai meža zemē un pašvaldības nozīmes koplietošanas meliorācijas sistēmu pārbūvi vai atjaunošanu lauksaimniecības vai meža zemē;
* valsts nozīmes meliorācijas sistēmu apsaimniekotājs vai tiesiskais valdītājs, kas plāno īstenot projektu lauksaimniecības vai meža zemē;
* fiziska vai juridiska persona, kuras īpašumā ir mežs un kura plāno īstenot projektu meža zemē;
* kooperatīvā sabiedrība un lauku saimniecība.

Īstenojot meliorācijas projektus par Eiropas Savienības fondu līdzekļiem, likumdevējs ir noteicis pienākumu atjaunotos un pārbūvētos objektus uzturēt vismaz piecus gadus:

1. Ministru kabineta 2016. gada 5. janvārī noteikumu Nr. 19 Darbības programmas “Izaugsme un nodarbinātība” 5.1.2. specifiskā atbalsta mērķa “Samazināt plūdu riskus lauku teritorijās” īstenošanas noteikumi” 27.3. apakšpunktā noteikts pienākums projekta īstenotājam nodrošināt sasniegto rezultātu uzturēšanu un līdzekļus rezultātu uzturēšanai vismaz piecus gadus pēc projekta pabeigšanas, kā arī sasniegto rezultātu ilgtspēju vismaz piecus gadus pēc projekta pabeigšanas atbilstoši normatīvajiem aktiem par meliorācijas sistēmas ekspluatāciju un uzturēšanu;
2. Ministru kabineta 2014. gada 30. septembra noteikumu Nr. Nr.600 “Kārtība, kādā piešķir valsts un Eiropas Savienības atbalstu atklātu projektu konkursu veidā pasākumam “Ieguldījumi materiālajos aktīvos”” 62. punktā noteikts, ka visu projektu uzraudzības periods ir pieci gadi pēc to īstenošanas.

Lai neiestātos finansiālas sekas (projekta izdevumu atmaksa), no valsts budžeta piešķirtos līdzekļus meliorācijas kadastra uzturēšanai, valsts meliorācijas sistēmu un valsts nozīmes meliorācijas sistēmu ekspluatācijai un uzturēšanai valsts sabiedrība ar ierobežotu atbildību „Zemkopības ministrijas nekustamie īpašumi” prioritāri novirza par ES līdzekļiem atjaunoto un pārbūvēto meliorācijas objektu uzturēšanai (galvenokārt, apauguma novākšanai un lokālo bojājumu novēršanai), kā arī valsts datubāzes – meliorācijas kadastra – nepārtrauktas darbības nodrošināšanai. Tādējādi ar pašlaik pieejamajiem no valsts budžeta piešķirtajiem līdzekļiem nav iespējams nodrošināt pilnvērtīgu valsts un valsts nozīmes meliorācijas sistēmu ekspluatāciju un uzturēšanu.

**2.3. Eiropas Savienības Solidaritātes fonds**

2017. gada 14. novembrī Zemkopības ministrija Eiropas Komisijā iesniedza pieteikumu finansiālas palīdzības saņemšanai no Eiropas Savienības Solidaritātes fonda 2017. gada otrajā pusgada spēcīgo lietavu izraisīto plūdu seku novēršanai. Eiropas Savienības Solidaritātes fonds paredzēts, lai reaģētu lielu dabas katastrofu gadījumā un izrādītu solidaritāti katastrofās cietušajiem Eiropas reģioniem. Šie līdzekļi ir izmantojami infrastruktūras atjaunošanai tādā stāvoklī, kādā tā bija pirms attiecīgajiem postījumiem.

Visā Latvijas teritorijā, īpaši Latgales reģionā, plūdu un lietavu dēļ meliorācijas sistēmām kopumā tika radīti aptuveni 294,4 miljoni *euro* lieli zaudējumi, nodarot postu ne vien valsts, bet arī pašvaldību un privāto īpašumu meliorācijas sistēmām.

Valsts meliorācijas sistēmu atjaunošanai aptuveni 2570 km kopgarumā Eiropas Komisijai lūgtās finansiālas palīdzības apmērs ir 38,4 miljoni *euro* valsts ūdensnoteku atjaunošanai, nogāžu izskalojumu novēršanai, gultņu piesērējumu izvākšanai u.c. darbiem. Izdevumi aprēķināti, ņemot vērā par Eiropas lauksaimniecības fonda lauku attīstībai līdzekļiem pēdējos gados veikto meliorācijas sistēmu atjaunošanas būvdarbu izmaksas.

Ievērojot Latvijas lūgumu un sniegto informāciju, Eiropas Parlaments 2018. gada 13. novembrī apstiprināja 17,7 miljonu eiro piešķiršanu Latvijai no Eiropas Savienības Solidaritātes fonda līdzekļiem par ilgstošo lietavu izraisītajiem postījumiem 2017. gada vasaras nogalē un rudenī.

Piešķirtais finansējums tiks ieguldīts, lai:

• nostiprinātu valsts autoceļu infrastruktūras ūdens atvades sistēmas (piemēram, apauguma novākšanai, ceļa grāvju tīrīšanai, bojāto caurteku nomaiņai un tīrīšanai);

• atjaunotu valsts nozīmes un pašvaldības meliorācijas sistēmas (piemēram, apauguma novākšanai, sanešu tīrīšanai, nogāžu stiprinājumu atjaunošanai, bojāto drenu izteku un drenu kolektoru izteku atjaunošanai);

• atjaunotu bojātās caurtekas (piemēram, caurteku nomaiņai, pieskalojuma tīrīšanai, galu nostiprinājumu atjaunošanai, izskalojumu aizpildīšanai, virs caurtekas esošās ceļa konstrukcijas atjaunošanai, bet bojātajās caurtekās – regulēšanas ierīču un mehānismu atjaunošanai, kā arī slūžu pievadkanālu tīrīšanai, sanešu aizturēšanas ietaises atjaunošanai);

• nostiprinātu aizsargdambjus (piemēram, apauguma novākšanai, iesēdumu un izskalojumu aizpildīšanai, dambja un nogāžu nostiprinājumu atjaunošanai, virsmas klātnes atjaunošanai).

Īstenotie pasākumi dos būtisku ieguldījumu valsts un pašvaldības meliorāciju sistēmu turpmākas pilnvērtīgas darbības nodrošināšanā un ievērojami mazinās plūdu risku nākotnē, samazinās pretenzijas par valsts meliorācijas sistēmu darbību. Vienlaikus norādām, ka tie ir vienreizējas investīcijas pasākumi, kas vērsti uz meliorācijas būvju atjaunošanu pirmsavārijas stāvoklī. Solidaritātes fonda piešķirtais finansējums 13,7 milj. *euro* apmērā valsts nozīmes ūdensnoteku un aizsargdambju atjaunošanai 315,13 km garumā 66 objektos nav uzskatāms par finansējumu, kas nodrošina par valsts un ES finansējumu atjaunoto vai pārbūvēto valsts meliorācijas sistēmu ilgtspējas nodrošināšanu, lai gan atvieglos valsts nozīmes ūdensnoteku un aizsargdambju ekspluatāciju 2019. gadā par 2,3% no nepieciešamā.

**3. Papildus nepieciešamais finansējums**

Lai meliorācijas sistēmu pārvaldības mehānisms būtu tāds, kas sekmē dabas resursu ilgtspējīgu apsaimniekošanu un izmantošanu, nodrošina iedzīvotāju drošībai un labklājībai, tautsaimniecībai un infrastruktūras attīstībai nepieciešamo zemes ūdens režīmu un racionālu meliorācijas sistēmu ekspluatāciju, uzturēšanu un pārvaldību, kā arī veicina labāku ūdens noteci un mazina plūdu un palu risku:

1. likumprojektā “Par valsts budžetu 2020. gadam” 2020. gadā būtu jāparedz papildu finansējums 376 687 *euro* apmērā valsts budžeta programmas 26.00.00 “Zemes resursu ilgtspējības saglabāšana” apakšprogrammā 26.02.00 “Meliorācijas kadastra uzturēšana, valsts meliorācijas sistēmu un valsts nozīmes meliorācijas sistēmu ekspluatācija un uzturēšana”;
2. likumprojektā **“Par vidēja termiņa budžeta** **ietvaru 2020., 2021. un 2022**. **gadam”** attiecīgi būtu jāparedz papildu finansējums valsts budžeta programmas 26.00.00 “Zemes resursu ilgtspējības saglabāšana” apakšprogrammā 26.02.00 “Meliorācijas kadastra uzturēšana, valsts meliorācijas sistēmu un valsts nozīmes meliorācijas sistēmu ekspluatācija un uzturēšana” 2020. gadā 376 687 *euro*, 2021. gadā 1 514 920 *euro* un 2022. gadā 2 965 830 *euro* apmērā.

Ministru kabineta 2018. gada 10. aprīļa sēdē (prot. Nr.19, 36.§, 1.p.)  tika apstiprināti bāzes izdevumi 2019.–2021. gadam. 2019. gada finansējums ir apstiprināts ar likumu “Par valsts budžetu 2019. gadam”. Savukārt finansējums turpmākiem gadiem ir saskaņā ar bāzes izdevumu prognozēm, kas ņemtas vērā dokumenta “Latvijas Stabilitātes programma 2019.–2022. gadam” sagatavošanā, kurš apstiprināts Ministru kabineta 2019. gada 15. aprīļa sēdē (prot.Nr.19, 1.§). Saskaņā ar prognozēm budžeta apakšprogrammā 26.02.00 “Meliorācijas kadastra uzturēšana, valsts meliorācijas sistēmu un valsts nozīmes meliorācijas sistēmu ekspluatācija un uzturēšana” pieejamais finansējums ir 3 366 474 *euro* ik gadu, un attiecīgi papildu nepieciešamais finansējums 2019.–2022. gadam ir šāds:

|  |  |  |  |  |
| --- | --- | --- | --- | --- |
|  | 2019.gads | 2020.gads | 2021.gads | 2022.gads |
| Kopā nepieciešamais finansējums saskaņā ar informatīvā ziņojuma pielikumos minēto  | 0 | 3 743 161  | 4 881 394  | 6 332 304  |
| **MK 15.04.2019. sēdē apstiprinātās bāzes izdevumu prognozes 2019.–2022. gadam**  | **3 366 474**  | **3 366 474**  | **3 366 474**  | **3 366 474**  |
| **Papildus nepieciešamais finansējums**  |  | **376 687**  | **1 514 920**  | **2 965 830**  |

**Papildu finansējums nepieciešams šādām darbībām:**

1) par Eiropas Savienības finanšu atbalsta līdzekļiem atjaunoto valsts nozīmes ūdensnoteku uzturēšanas darbiem – apauguma novākšanai un lokālo bojājumu novēršanai:

* 2019. gadā tiks uzsākti uzturēšanas darbi par 2017. gadā īstenotajiem 38 projektiem 268 357 *euro* apmērā (296,2km x 906 *euro*);
* 2020. gadā tiks uzsākti uzturēšanas darbi par 2018. gadā īstenotajiem 36 projektiem 438 233 *euro* apmērā (442,66 km x 990 *euro*);
* 2021. gadā tiks uzsākti uzturēšanas darbi par 2019. gadā īstenotajiem 47 projektiem 400 910 *euro* apmērā (404,96 km x 990 *euro*).

Tiešo uzturēšanas darbu izmaksu palielināšanos ietekmē arī tas, ka no 2018. gada 1. janvāra stājās spēkā:

* Ministru kabineta 2017. gada 29. augusta noteikumi Nr. 511 “Grozījums Ministru kabineta 2015. gada 24. novembra noteikumos Nr. 656 "[Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu](https://likumi.lv/ta/id/278067-noteikumi-par-minimalas-menesa-darba-algas-apmeru-normala-darba-laika-ietvaros-un-minimalas-stundas-tarifa-likmes-aprekinasanu)"”, kas par normālu darba laiku nosaka minimālo mēneša darba algu 430,00 *euro* apmērā;
* 2017. gada 27. jūlijā pieņemtais likums “Grozījumi likuma “Par valsts sociālo apdrošināšanu””, kas paredz, ka obligāto iemaksu likmi, ja darba ņēmējs tiek apdrošināts visiem sociālās apdrošināšanas veidiem, un 24,09 procentu apmērā maksā darba devējs;
1. pakāpeniski īstenot visu valsts nozīmes ūdensnoteku uzturēšanu, lai veicinātu labāku ūdens noteci un mazinātu plūdu un palu risku.

Kopējais valsts ūdensnoteku garums ir 13 752 km. 2018. gadā uzturēšanas darbi paveikti ūdensnotekām 1414,8 km garumā, t.i., 10,2 % no kopējā skaita.

Ievērojot Ministru kabineta 2010. gada 3. augusta noteikumu “Meliorācijas sistēmas ekspluatācijas un uzturēšanas noteikumi” prasības, no valsts nozīmes ūdensnoteku gultnēm ir jāizvāc grunts piesērējumi un bebru radītie aizsprostojumi, kā arī jānovērš nogāžu deformācija. Atsevišķu ūdensnoteku posmu piesērējums vai gultnes lokāla deformācija ūdensnotekā rada paaugstinātu ūdenslīmeni, tādējādi tiek applūdinātas drenu iztekas, ierobežojot ūdens novadīšanas iespējas un bojājot drenāžas tīkla būves. Ūdensnoteku gultnes labošanas darbi palielinās ūdensnoteku šķērslaukumu un ūdens caurvades spēju, lai ūdens tiktu novadīts no ūdensnotekas sateces baseina un būtu mazināti plūdu draudi šajā teritorijā. Ūdensnoteku gultnes labošanai ir nepieciešami būtiski finansiāli ieguldījumi, jo darbi parasti jāsāk, kad ūdens līmenis ir paaugstināts, tie jāveic operatīvi, ar atbilstošu tehniku, pievedamā materiāla transportēšanu un izvāktā materiāla aizvešanu vai utilizēšanu.

2019. gadāūdensnotekuuzturēšanas darbi plānoti 1400 km garumā, kā arī būtu jāuzsāk būvniecība tajās valsts nozīmes ūdensnotekās un to aizsargjoslās, kurās pēdējos gados nav īstenoti atjaunošanas darbi un kuras ir aizaugušas ar bieziem krūmiem, sīkmežu un atsevišķiem kokiem. Šādu ūdensnoteku gultnēs ir arī daudz izvācamu kritalu. Ar bebru barības bāzi bagātās ūdensnotekās ir daudz bebru radītu gultnes aizsprostojumu, kas jānovāc pirms darbu uzsākšanas ūdenslīmeņa pazemināšanai. Bieza apauguma novākšanas darbiem nepieciešami būtiski finansiāli ieguldījumi un atbilstošs tehniskais nodrošinājums. Minēto darbu sarežģītības pakāpe ir vidēji 1,5 reizes lielāka, nekā uzturot ūdensnotekas, kas pirms tam ir atjaunotas. Lai nodrošinātu valsts nozīmes ūdensnoteku funkcionēšanu, tās atbrīvojot no bieza apauguma 250 km kopgarumā, nepieciešams papildu finansējums 376 687 *euro* apmērā.

2020., 2021. un 2022. gadā būtu īstenojami šādi valsts nozīmes ūdensnoteku uzturēšanas darbi:

* gultnes piesērējuma tīrīšana – apauguma novākšana, piesērējuma (grunts, biomasa) izrakšana ar ekskavatoru, izraktā materiāla izlīdzināšana vai transportēšana, izteku atjaunošana un atbērtnes sakārtošana.

Darbu mērvienība – km (pārtīrītais posms). Darbu vidējās izmaksas – 5000 *euro* vienam kilometram;

* gultnes lokālo deformāciju novēršana – apauguma novākšana, nogāzes noskalojuma, noslīdējuma un cita veida gultnes deformācijas labošana, nogāžu un dibena stiprinājumu izbūve, bebru veidoto aizsprostu nojaukšana, piesērējuma vai bebru veidotā aizsprostojuma materiāla izlīdzināšana vai transportēšana un atbērtnes sakārtošana.

Darbu mērvienība – skaits (lokāla labojuma vieta). Darbu vidējās izmaksas – 4000 *euro* lokālai vietai. Pieņemot, ka administratīvie izdevumi veido 30 % no visām izmaksām, tiešajiem darbiem nepieciešams:

|  |  |
| --- | --- |
| Gads | *Euro* |
| 2020. gadā | 1. 000 *euro*, tajā skaitā:

1) gultnes tīrīšanai:* finansējums – 340 000 *euro;*
* apjoms – 68 km;

2) lokālas deformācijas novēršanai: * finansējums – 360 000 *euro*;
* apjoms – 90 lokālu vietu.
 |
| 2021. gadā | 1 050 000 *euro*, tajā skaitā:1) gultnes tīrīšanai * finansējums 450 000 *euro*;
* apjoms – 90 km;

2) lokālas deformācijas novēršanai * finansējums – 600 000 *euro*;
* apjoms – 150 lokālu vietu.
 |

**4. Secinājumi**

Latvijas ģeogrāfiskajos apstākļos, kad nokrišņu daudzums, kā arī plūdu un palu biežums palielinās, gan zemes un vides resursu ilgtspējas nodrošināšanā lauksaimniecības, mežsaimniecības un tautsaimniecības infrastruktūras objektu saglabāšanai, izmantošanai un palielināšanai, gan kvalitatīvas cilvēka dzīves vides un iedzīvotāju civilās drošības nodrošināšanā nozīmīgāka kļūst arī meliorācija.

Nozīmīgu valsts un valsts nozīmes meliorācijas sistēmu pārbūves vai atjaunošanas projektu īstenošanai tiek piesaistīts Eiropas Savienības fondu finansējums no Eiropas Savienības Eiropas reģionālās attīstības fonda 2014.–2020. gadam un Eiropas Savienības Eiropas Lauksaimniecības fonda lauku attīstībai Latvijas Lauku attīstības programmas 2014.–2020. gadam. Atbilstoši Ministru kabineta 2014. gada 30. septembra noteikumiem Nr. 600 “Kārtība, kādā piešķir valsts un Eiropas Savienības atbalstu atklātu projektu konkursu veidā pasākumam "Ieguldījumi materiālajos aktīvos"” 4.3. apakšpasākumā "Atbalsts ieguldījumiem lauksaimniecības un mežsaimniecības infrastruktūras attīstībā” ES fondu finansējumu meliorācijas sistēmu pārbūvei un atjaunošanai var saņemt juridiskas un fiziskas persona, kā arī pašvaldības.

Kopš 2008. gada ir atjaunoti vairāk nekā 230 meliorācijas objekti, kurus uztur valsts sabiedrība ar ierobežotu atbildību “Zemkopības ministrijas nekustamie īpašumi” un kuri pieder valstij vai kuriem piešķirts valsts nozīmes meliorācijas sistēmas statuss (valsts nozīmes ūdensnotekas, aizsargdambji, dambji, sūkņu stacijas). Atjaunoto meliorācijas objektu skaits ar katru gadu palielinās.

Tā kā no valsts budžeta piešķirtos līdzekļus valsts un valsts nozīmes meliorācijas sistēmu uzturētājam prioritāri ir pienākums novirzīt par ES līdzekļiem atjaunoto un pārbūvēto meliorācijas objektu uzturēšanai, kā arī meliorācijas kadastra nepārtrauktas darbības nodrošināšanai, pārējiem valsts un valsts nozīmes meliorācijas sistēmu likumā noteiktajiem ekspluatācijas un uzturēšanas darbiem valsts budžeta līdzekļi nav pietiekami, lai pilnvērtīgi uzturētu valsts un valsts nozīmes meliorācijas sistēmas.

**5. Priekšlikumi**

Lai meliorācijas sistēmu ekspluatācija, uzturēšana un pārvaldība valstī būtu racionāla un ilgtspējīga, Zemkopības ministrija ierosina palielināt ikgadējo valsts budžeta finansējumu valsts budžeta programmas 26.00.00 “Zemes resursu ilgtspējības saglabāšana” apakšprogrammā 26.02.00 “Meliorācijas kadastra uzturēšana, valsts meliorācijas sistēmu un valsts nozīmes meliorācijas sistēmu ekspluatācija un uzturēšana” 2020. gadā par – 376 687 *euro*, 2021. gadā par – 1 514 920 *euro* un 2022. gadā par – 2 965 830 *euro*.

Jautājums par papildu finansējumu valsts meliorācijas sistēmu un valsts nozīmes meliorācijas sistēmu ekspluatācijai un uzturēšanai skatāms Ministru kabinetā likumprojekta par valsts budžetu kārtējam gadam un likumprojekta par vidējā termiņa budžeta ietvaru sagatavošanas procesā kopā ar visu ministriju un citu centrālo valsts iestāžu prioritāro pasākumu pieprasījumiem, ievērojot valsts budžeta finansiālās iespējas.

Zemkopības ministrs K. Gerhards

1. https://meteo.lv [↑](#footnote-ref-2)
2. https://likumi.lv/ta/id/278107-par-nacionalas-drosibas-koncepcijas-apstiprinasanu [↑](#footnote-ref-3)
3. http://www2.meteo.lv/klimatariks/zinojums.pdf [↑](#footnote-ref-4)